Papersnake/gushiwen huggingface dataset:
徽州班春古岩寺呈诸僚友
汪藻（宋代）

揆日奉明诏，班春出孤城。和风递鼓鼙，细雨迷旆旌。

渺渺度阡陌，溪山照人明。幽花不孤芳，好鸟相应鸣。

陇麦已争秀，畦秧亦微萌。食新知有期，及我凋瘵氓。

古寺依绝壁，林端列飞甍。残僧四五人，静若无所营。

石室广百肘，嵌空自天成。泉甘与茶宜，就挹岩下清。

伏槛肆遐瞩，归云入檐楹。数农前致辞，貌野意则诚。

兹幸枉冠盖，使君岂无情。频年苦饥虚，奚用恤此生。

守昔在闾里，先畴每躬耕。起家三绝馀，谬忝符竹荣。

无术布宽大，低头愧鳏茕。愿言同抚绥，永绝愁叹声。
过丛霄道院
吴敬梓（清代）

铃铎风微静不闻，客来芳径正斜曛。烟昏树杪鸦千点，水长陂塘鹭一群。

幽草绿遥寻古刹，疏窗碧暗哭遗文。白头道士重相访，极目满山飞乱云。
书闽宪淮安陆公骢马朝天卷
王恭（明代）

骢马新凿蹄，翩翩锦障泥。朝鸣柏台下，莫走金陵西。

金陵西上连双阙，白门秋风桂香发。手中玉斧绣为衣，马上霜威面如铁。

故园淮水望犹赊，心念王程不顾家。阊阖九重归使节，炉烟咫尺诵皇华。

朝回月隐南宫树，梦里犹听七闽雨。一道风霜露冕时，几年红海星轺曙。

圣主恩深念远臣，穷荒今日赖咨询。功成毕竟登台辅，应继贞元第一人。
梅生邀予及垂禹二子游环龙路公园
郑孝胥（清代）

厌看华屋喜山邱，萧洒谁能从我游？籍草林深堪卧起，过溪石好任淹留。

已知鱼鸟亲人意，坐领江湖落木秋。来日挂帆远入海，眼明应付接天流。
禽言三首 其一
周永年（明代）

姑恶，姑恶，妾身命薄。借钱买果饵，取得小姑乐。小姑欢喜姑不恶。
和韩侍中上巳晚游九曲池
范纯仁（宋代）

前朝池阁尽尘埃，登览惭无吊古才。旧物祇馀苍石在，断墙曾古翠舆来。

回环竹径穿幽鸟，寂寞茅檐覆故台。游客静观兴废迹，利名心息若寒灰。
西湖十景册为唐饬轩题 其五 雷峰晚照
孙承恩（明代）

夕阳没晴空，倒影在石壁。长歌归去来，依依远山碧。
弩
李峤（唐代）

挺质本轩皇，申威振远方。机张惊雉雊，玉彩耀星芒。

高鸟行应尽，清猿坐见伤。苏秦六百步，持此说韩王。
寄题荆南抚干胡仲方公廨信美楼二首
杨万里（宋代）

古有仲宣今仲方，二楼分贮一秋江。
散愁幸有杯中月，莫下南窗下北窗。
小重山
刘秉忠（元代）

一片残阳树上明。百禽争啅噪、雨初晴。西风鸿雁落沙汀。

归舟雨，渔笛两三声。

烟草逐人行。前山青未了、后山横。山川人物斗峥嵘。

黄尘路，鞍马笑平生。
自从行送子贤兄判武定
王世贞（明代）

自从书生好官职，万事都道书生力。朱幡皂盖者谁子，满目疮痍救不得。

我兄昔作东平日，却罢逢迎劝耕织。闾党豪宗伺嚬笑，郡国守相低颜色。

枳棘谁为凤凰叹，鹓雏颇遭老鸱嚇。归去旅葵堂上多，种将菰米湖田瘠。

去年汝出东平道，父老初惊渐相识。争献浊酒肥鸡猪，为言童稚今有室。

棠树已见堪把抱，汝鬓何由尚如漆。武定风土亦不恶，临别殷勤怆今昔。

男儿光彩逐手生，将相功名到头识。君不见汉家循吏黄颍川，亦要禾廛出三百。
易生画麞猿猴獾赞
黄庭坚（宋代）

穴居木处，相安以饮食生。
渴饥爱憎，无师而爱能。
其皮之美也，爱立辟。
其肉之肴也，故多兵。
风林露壑，伐木丁丁。
雄雌同声，去之远而犹鸣。
彼其不同臭味，故眴目而相惊。
惟虫能虫，惟虫能天。
余是以觏万物之情。
留题
薛能（唐代）

茶兴复诗心，一瓯还一吟。压春甘蔗冷，喧雨荔枝深。

骤去无遗恨，幽栖已遍寻。蛾眉不可到，高处望千岑。
题四明太守丁宴学官卷子
成廷圭（元代）

庄严七宝供西僧，甲第纷纷竞割烹。独有四明贤太守，杏坛春酒宴诸生。
同人集曹荩臣致远堂分韵得开字
任绳隗（清代）

城头日落晚钟催，寒夜阳春动地回。白发自怜知己旧，青樽谁为故人开。

座中侠气干霄上，墙外书声度幕来。相劝莫辞金谷数，试看百罚有深杯。
疾革吟
邵雍（宋代）

有命更危亦不死，无命极医亦无效。
唯将以命听於天，此外谁能闲计较。
拟韦应物残灯
梅尧臣（宋代）

照此寒夜中，欲残红烬尾。
空堂灭复明，独宿拟山鬼。
烽烟完节诗 其二
区大相（明代）

忍说干戈日，仍钦妇子贤。膏薰何用比，烽火故相煎。

烈性金同炼，芳心桂共燃。当为镆铘剑，长誓斩蛮烟。
自宣溪过早禾渡
刘过（宋代）

梅欲搀春菊送秋，早来渡口晚烟收。
风从滩上催船过，滚起寒沙一并流。
题大安驿诗大安驿距信州分水岭二十五里壁间有鲍娘题诗云鸡声哽入江南路柳暗莺残别是春因题 其一
李正民（宋代）

平生未省历瓯闽，叠巘层峰困旅人。珍重鲍娘诗句好，江南别是一家春。
故开府太师王公挽词
文彦博（宋代）

天圣年中始得朋，后陪孟洛两交承。追思往事浑如梦，老泪如倾自不胜。
六月久无雨狱中病者甚多忽霖雨大作诗以志喜
黄淮（明代）

久晴思得雨，一雨惬群情。病逐炎蒸退，凉随喜气生。

九重舒圣虑，四野望秋成。趍贺惭无地，裁诗继颂声。
栾城
夏子龄（清代）

极目炊烟断，伤心道殣望。埋轮避徭役，墐户走他乡。

火赭旗亭壁，灰飞梵宇梁。何时安百堵，垂意戢流亡。
寄晁载之兄弟
陈师道（宋代）

人言婚宦情欲本，我始求脱君已半。
孰知一世如一梦，在梦而觉宁待旦。
寒檐冻雨作秋声，冷屋风灯挑不明。
樽前已作十年语，後会未期吾屡惊。
一闻七字心已识，钩章棘句天与力。
念子方壮我已衰，不见参天二千尺。
季也亦有诗百篇，叔子拟度骅骝前。
端能过我三冬学，可复参侬一味禅。
续断令 万红友出所制药名藏头词视余，辄戏为之
顾贞观（清代）

断红兼雨梦，当归身世，等闲蕉鹿。再枕凉生冰簟滑，石鼎声中幽独。

活火泉甘松涛嫩，乳香候，龙团熟。地偏丛桂枝阴，又吐丛菊。

花时约过柴桑。白衣寒蚤，休负深杯绿。青镜流光，看逝水银汉，漂残落木。

瓜蔓连钱，草虫吟细，辛苦惊髀肉。从容乌兔，丝丝短发难续。
交傍晚戴帅初除夕并寄弟观二首
陈著（宋代）

天如旋磨又今春，留得非才未死身。
浮世生来真朔旅，危时老去少同人。
俗情一夜分寒暖，道眼百年无旧新。
但恐明朝民事动，叫嚣隳突满乡邻。
望华山
颜光敏（清代）

潼关西上见嵯峨，路入云台佳气多。万壑深松寒白日，三峰积雪照黄河。

天鸡晓彻扶桑涌，石马宵鸣翠辇过。拟向青冥销永夏，莲花玉井竟如何？
题蓝道人画梅诗轴
任希夷（宋代）

湖海知君岁月多，欲寻笙鹤问烟萝。
相逢一笑江南陌，听彻丝桐听踏歌。
次江州王知府叔坚韵 其三
张孝祥（宋代）

今朝放缆好天色，过午忽作打头风。却望江州才十里，我船且系芦花中。
法曲献仙音
陈允平（宋代）

风箨晴暄，昼桐阴早，燕阁新香时度。沁月楼台，带山城郭，西湖翠娇红妩。甚爱此闲中趣，寻盟旧鸥鹭。共容与。倚阑干、静看飞絮。吟啸里，帘卷暖烟霁雨。向一碧波璃，几东风、呼棹来去。秀玉芳兰，伴丝簧、庭院笑语。渐梅霖清润，喜近槐扉初暑。
一落索 其三
吕渭老（宋代）

鸟散馀花飞舞。满地风雨。长江滚滚接天流，夜送征帆去。

今夜行云何处。断肠南浦。残灯不剪五更寒，独自与、馀香语。
感怀五首
陶梦桂（宋代）

记得当年宴杏园，旁人尽道似神仙。
全家自此废耕织，枉费公家多少钱。
造王馆
孔平仲（宋代）

濯濯春容在柳梢，野梅相压吐香苞。日边明晦云无定，雨后寒暄气欲交。

抱蕊悬虫犹带茧，衔枝飞鸟已营巢。高怀不爱三公府，白水青山满近郊。
次儿生日八句示之
陈著（宋代）

祖心流庆我生儿，说与吾儿初诞时。
吉梦觉来珠蚌坼，喜声浮动玉麟知。
如今弱冠归妻后，此是平生进德基。
自有季方家样在，一门诗礼要扶持。
淮山
沈遘（宋代）

淮山万重紫，淮波千里清。聊兹快吾目，又以洁吾缨。

夷门多尘埃，黄河自泥浊。我行何迟迟，回望未央阁。
送许耀卿监丞同年赴静江倅四绝
范成大（宋代）

官涂真有上竿鱼，玉笋翻乘别驾车。
闻道留行有公论，从今日日看除书。
南徐春日怀古
杨乘（唐代）

六代骄奢地，三春物象繁。灵湖通涨海，天堑隔中原。

晓渡高帆通，阴风巨舰翻。旌旗西日落，戈甲夏云屯。

豹变资陈武，龙飞拥晋元。风流前事尽，文物旧仪存。

邪侮尝移润，忠贞几度冤。兴亡山兀兀，今古水浑浑。

露滴蜂偷蕊，莺啼日到轩。酒肠堆曲糵，诗思绕乾坤。

愁梦全无蝶，离忧每愧萱。形骸劳大块，玉石任炎昆。

出处宁由己，升沈未足言。且应中圣乐，坐起任昏昏。
送谭孝廉赴举
李咸用（唐代）

鼓鼙声里寻诗礼，戈戟林间入镐京。好事尽从难处得，

少年无镐易中轻。也知贵贱皆前定，未见疏慵遂有成。

吾道近来稀后进，善开金口答公卿。
石笋
华镇（宋代）

小窗西下碧溪隅，片石干云一笋粗。苍藓长时斑点露，老藤蟠处节痕纡。

不须凡木装佳色，自有灵花入画图。为美又应胜竹箭，坚高元与众材殊。
绝句四首 其四
萧立之（宋代）

翠玉玲珑朵朵娇，熟衣裁得替生绡。都人不识悲秋苦，只等西风出看潮。
北堂雨露诗为侍御曹汝学作
梁储（明代）

天上恩波远，人间庆泽长。慈闱初拜命，先子重增光。

贺客朝朝满，纶音字字香。欲知图报地，葵藿正倾阳。
乞米妇
王芑孙（清代）

乞米妇，形栾栾。与钱不肯受，乞米声悲酸。两年水灾荡庐屋，三年旱荒断食谷。

生儿四岁良独苦，长食树皮少食乳。可怜不曾识米味，安得香粳洗其胃。

官今与米归作汤，不与饱食聊与尝。
次韵成季尚书宁川即事五首 其四 窗下独酌
綦崇礼（宋代）

独饮自成趣，世情何用论。生平龙坂客，谁过雀罗门。
玲珑四犯 寒砚
陈锐（清代）

鸲眼凹深，记淡墨题诗，花气熏昼。几日霜毫，吟案冷铺毡绣。

呵手坐费摩挲，祝片石、暖云生酒。甚泪蟾、铸就相思，空盼泮冰时候。

十年磨铁波纹皱。照方池、寸心灰勾。冬烘苦被儿童笑，短箧随人后。

谁拭半面冻尘，曾貌写漳台春瘦。且莫教焚却，乘醉也，一濡首。
次韵艾慎机县庠蕉花
陈棣（宋代）

蕉心擢秀占文庭，润沃偏宜雨露声。
已向杏坛新表瑞，莫嫌花谱旧无名。
决科此日先幽谶，记异他年见史评。
况有能诗贤令尹，直将美事付群英。
颂古二十六首
释嗣宗（宋代）

婆婆不在五台山，平地行人作易难。
蓦直坦然今古路，区区却过赵州关。
中秋忆山中人
谢翱（宋代）

兹夕发清啸，为君楚舞终。西风五陵梦，凉露九霄中。

野逻烟常起，溪流榜不通。天阴无乳兔，林尽见飞鸿。

湿湿云垂发，丸丸树偃弓。剑歌玄武莫，尘语白鸥空。

祇有淮南泪，应沾青桂丛。
北山
白玉蟾（宋代）

驿酒沽来满满斟，现成诗句不须寻。
轻云阁雨风声软，淡霁笼云日影沉。
夹路栀花香野水，隔山杜宇响乔林。
草菴饭了从容睡，门外通衢无古今。
晓发佛潭桥
陈元光（唐代）

朝暾催上道，兔魄欲西沈。去雁长空没，飞花曲径深。

事沿桥树往，诗落海鸥吟。马鬣嘶风耸，龙旂闪电临。

峰攒仙掌巧，露重将袍阴。农唤耕春早，僧迎展拜钦。

看看葵日丽，照破艳阳心。
望钓台
王岩叟（宋代）

桐江快人眼，江水绿于苔。一棹中流去，千山两岸来。

风摇黄叶落，潮捲白沙开。欲问严陵事，云中望钓台。
次宣州太守韵
林宗放（宋代）

肯将荷政削民庐，好把宽仁答乘舆。
襦袴胜夸今日富，春秋欣见有年书。
门施水薤何须尔，庭卧桁杨只晏如。
拟颂中和献天子，鲰生无语却踌躇。
谩成 其二
周邦彦（宋代）

河声连底卷黄沙，回首方惊去国赊。唯有客情无尽处，暗随春水涨桃花。
雪中寄朱梅雪
董纪（明代）

纷纷三日不肯积，顷刻聚来平路岐。寒窗夜误鸡报曙，冻树昼集乌号饥。

南邻酒伴可走觅，东家蹇驴难借骑。不如闭门自引满，此际岂是千人时。
临江仙·白发壮心还未减
谢醉庵（元代）

白发壮心还未减，春风梦绕扬州。青山隐隐水悠悠。征帆从荡漾，行李亦风流。向日侍郎今右相，元龙豪气横秋。月明千里镇淮楼。依然青眼旧，应不负依刘。
新秋
陆游（宋代）

打窗落叶报秋期，病叟颓然两鬓丝。
纵酒已无年少梦，读书仍负夜凉时。
问囚损气嗟谁念？学道刳心恐已迟。
买鹤清溪归计足，寄声先遣故人知。
鹤冲天 晋太康九年画鹤塼砚拓本，为郑文焯题
陈锐（清代）

宫井废，殿基颓。辽海夜飞回。冢中名士几人灰。余恨涅青苔。

凿诗龛，眠画帧。到眼片云秋莹。此时江左说漂零。

残唳写谁听。
祷雨中岳有应赋此以答神贶
李昌祺（明代）

剖开洪蒙奠清浊，汇为湖江峙为岳。四方环列独崧尊，气压中州势磅礴。

众峰摩云排玉笋，晓翠夕霏纷错落。储祥蕴秀产英贤，捍患禦灾司善恶。

累朝褒崇载祀典，宝幡天香照林壑。重门秘殿俨深邃，孔盖长旂下寥廓。

怜斯县小壤田瘠，加以旱乾沟浍涸。我斋致祷竭寸忱，讵意昭孚类期约。

飞廉霹雳咸听命，甘澍既倾炎暑却。顿令凶荒转丰稔，复使愁忧成笑乐。

微衷曷以答神贶，跽荐溪泉羞杜若。宇宙升平庙貌新，万古千秋镇伊洛。
漫成一首
杜甫（唐代）

江月去人只数尺，风灯照夜欲三更。
沙头宿鹭联拳静，船尾跳鱼拨剌鸣。
梦游山泽间得照水景不乾句既寤为赋是诗
彭绩（清代）

绝境所未到，魂梦来盘桓。当风形易脆，照水景不乾。

草芽出春气，松荫生暮寒。言咏坐盘石，泠泠古琴弹。

方欣隔嚣滓，寐觉为感叹。誓将山泽处，州府不来还。
春夜怀仲巽
韩维（宋代）

今兹春始仲，气序忽已燠。
及此暇夜清，开轩散烦蹙。
金波丽中天，流光正穆穆。
佳树澄疏影，幽花运微馥。
浊醪时献斟，清论递往复。
诸季岂不欢，眷眷心所服。
高文炳辰宿，渊议赞化育。
匪才托游好，馀润久沾沐。
兹焉隔清赏，耿耿私恨蓄。
春芳正可乐，嘉会期昼卜。
蜡梅
谢翱（宋代）

冷艳清香受雪知，雨中谁把蜡为衣。蜜房做就花枝色，留得寒蜂宿不归。
芗林五十咏·东皋
杨万里（宋代）

避世无功酒，临流元亮诗。
鹤鸣入天听，叶下报秋悲。
送卢举使河源
张谓（唐代）

故人行役向边州，匹马今朝不少留。

长路关山何日尽，满堂丝竹为君愁。
挽欧阳夫人许氏二首
黄公度（宋代）

断机贻子训，截发具宾盘。
异数行开邑，他乡忽盖棺。
薤歌春日晚，萱树北堂寒。
萧瑟青门道，莱衣泪不乾。
和题溪庄
赵希逢（宋代）

遥望秋千露短墙，垂垂杨柳拂西庆。
涨天无处着飞絮，过雨残红惊褪妆。
禁火寒庖成辟谷，而饥醉腹喜如囊。
人生能有几寒食，回首东风梦一场。
洛下闲居寄山南令狐相公
白居易（唐代）

已收身向园林下，犹寄名于禄仕间。不锻嵇康弥懒静，无金疏傅更贫闲。

支分门内馀生计，谢绝朝中旧往还。唯是相君忘未得，时思汉水梦巴山。
舟行南海日在两山间苏门答腊束群岛也
陈宝琛（清代）

龙牙犀角斗新晴，似为波臣管送迎。月午西风吹密箐，分明文岛豕啼声。
谢李辀再到
孟郊（唐代）

等闲拜日晚，夫妻独相疮。况是贤人冤，何必哭飞杨。

昨夜梦得贤，为君藏中肠。会将当风烹，血染布衣裳。

劳君又扣门，词句失寻常。我不忍出厅，血字湿土墙。

血字耿不灭，我心惧惶惶。会有铿锵夫，见之目生光。

生光非等闲，君其且安祥。
忆沣上幽居
韦应物（唐代）

一来当复去，犹此厌樊笼。况我林栖子，朝服坐南宫。

唯独问啼鸟，还如沣水东。
归鼎湖作 其二
释元觉（明代）

世事多留难，山心谁与期。行当衰老日，况值乱离时。

定水呈空色，闲云寄所思。故交应有念，前路莫迟迟。
客至
张镃（宋代）

麝萱沿径缘抽牙，文杏飘蹊白覆沙。
过半春光须爱惜，沓来人事费拦遮。
妨寻蚁径看排阵，阻向蜂筒听报卫。
癖性杜门犹惮此，刺头尘土可堪嗟。
夔府竹府词四首
曹学佺（明代）

今日峰高云束腰，平平一掌在明朝。
朝来出门又如是，侬是好言郎莫焦。
放歌赠雁巢上人 其二
周济（清代）

悠悠白云触石起，石重云轻只如此。河伯无言海苦愁，苍茫一片绵秋水。

浮萍两叶何青青，春风一夜吹忽生。罗浮离合为风雨，华首台高听山语。

若非铁锁相钩连，便欲飘然趁潮去。去亦不可知，来亦不可知，海中巨鳌定有数，孰舍所戴而戴之？

中庭百草各含露，荣枯相杂不相顾。老夫兀坐胡蝶来，蛛网檐头要黏汝。
安乡县西晚泊
范成大（宋代）

水阔鸟乌倦，墟寒童仆饥。
一湾村县过，百折暮江迟。
晓梦孤灯见，春阴病骨知。
简书宁不畏，旅力奈先疲。
游张公祠二首
李曾伯（宋代）

坤灵阑迹汉何时，木石深山圣得知。
大声凿开真境秘，太虚蕴得众峰奇。
攀萝揽秀俯可即，秉烛穷幽远莫窥。
盍遣神龙谨封护，勿容俗子亦游嬉。
长兴熊坛石令君席上
董其昌（明代）

访隐到江潭，招携过水南。绿蓑怀往迹，白马纵高谈。

震泽君吞九，中牟我得三。宵分灵雨至，罨画半拖蓝。
和王不疑郎中见赠
邵雍（宋代）

二十年来住洛都，眼前人事任纷如。
形同草木何胜野，心类锺彝不啻虚。
已沐仁风深骨髓，更惊诗思剧琼璩。
庄周休道亏名实，自是无才悦众狙。
忆江南 其一
关锳（清代）

长相忆，最忆是江南。春水落花鸥梦阔，夕阳疏柳雁天宽。

斜立各回看。
上元县（浙西作）
韦庄（唐代）

南朝三十六英雄，角逐兴亡尽此中。有国有家皆是梦，

为龙为虎亦成空。残花旧宅悲江令，落日青山吊谢公。

止竟霸图何物在，石麟无主卧秋风。
中秋雨
方回（元代）

瘴疠干戈脱此生，一隅略见旧承平。
上元灯火中秋月，但苦人心不肯晴。
清远峡四首
杨万里（宋代）

谁开峡山寺，政要避世喧。
深潭无来路，断崖有青天。
疗饥摘山果，击磬烦岭猿。
人迹今扰扰，秪缘一渔船。
次韵和李太白感秋
李纲（宋代）

秋风从西来，敲我庭下竹。夜凉月窥樽，清光如可掬。

风月岂故人，万里慰愁独。披衣从之游，更欲邀共宿。

泠然洗我心，耿耿安用卜。三十八年非，庶以不远复。

俯仰天地间，平生皆可覆。一醉梦还家，黄粱犹未熟。
续感兴二十五首 其九
方一夔（宋代）

二女洒竹泪，尽是心中血。精诚著于物，千载犹不灭。

当时从南巡，岂少稷与契。奈何比孤累，匍匐阳城谒。

皇英独何人，风泉共幽咽。可怜女子心，慷慨男儿烈。

湘水流不断，谁道恩情绝。何时见归来，续君远离别。
翠屏夕照得夕字五言六韵
陈登科（清代）

悠悠远岫间，冉冉残阳夕。萡影透林明，馀光环麓碧。

旋疑锦障宽，却讶罗纨窄。五彩耀龙文，千章辉凤翮。

晓霞球屿联，春雨丹山积。乘兴蹑高巅，众峰如列戟。
北双剑峰
朱熹（宋代）

双剑名峰也逼真，品题拍拍满怀春。铅刀自别干将利，折槛应须表直臣。
次王子元韵二首 其二
张侃（宋代）

皮骨三年走道涂，移文良负北山居。甘贫我固轻诸阮，勇退吾山耻二疏。

好著短衣看射虎，休弹长剑为无鱼。人生识字多忧患，饱睡从今莫读书。
黄义卿知郡母夫人挽章
郑刚中（宋代）

往岁封川秋水肥，板舆行色照莱衣。
江鱼来处使君去，吊鹤飞时孤子归，
脂泽一奁留旧蔼，铭诗千古载馀辉。
阿参与我同题塔，慰问苫茨涕欲挥。
感兴 其一
利登（宋代）

圣域久芜漫，功利时竞趋。管晏苟有实，安必世唐虞。

开明周孔苟，赖有伊洛儒。古来正其苟，平治信有馀。

彼哉典午时，相师谈清虚。未知千载人，视今又何如。
梅花
陆游（宋代）

五十年间万事非，放翁依旧掩柴扉。
相从不厌闲风月，只有梅花与钓矶。
答云居西和尚偈
释慧晖（宋代）

和尚不知禅，困来便打眠。
泥牛吃水草，木马咬瓦砖。
茅山雨中
张坚（宋代）

疏疏雾雨閟朝晴，不那浮云先自生。
传语洞灵休勒驾，而今逋客已归耕。
蕙清风
贺铸（宋代）

何许最悲秋，凄风残照。临水复登山，莞然西笑。车马几番尘，自古长安道。问谁是、后来年少。

飞集两悠悠，江滨海岛。乘雁与又凫，强分多少。传语酒家胡，岁晚从吾好。待做个、醉乡遗老。
和江十饮范景仁家晚宿秘阁睹伯镇题壁记番直日月感之作五古
刘敞（宋代）

阮公有大度，于世无所营。顾独好饮酒，而欣为步兵。

未尝语是非，举俗骇且惊。夫岂知胸中，磥磈独不平。

西登广武原，咄嗟竖子明。朅来蓬池上，咏怀激哀声。

此风久不闻，寥落成千龄。邻几颇其流，贫贱能忘形。

校书天禄阁，不忍游公卿。时从好事饮，傲兀人间情。

发白不自疑，归来卧前楹。顾是壁上书，始知岁月倾。

喟然感旧交，因欲东南行。黄鹄真去矣，白云远冥冥。

吾闻至人语，大块劳我生。天地一毫间，出处何重轻。

但使樽有酒，长醉不用醒。君当解此意，独往何必清。
希仲招饮李都尉北园
黄庭坚（宋代）

晓踏骅骝傍古墙，北园同系紫游缰。
主人情厚杯无算，别馆春深日正长。
杨柳阴斜移坐晚，酴醾花暗染衣香。
夜深恐触金吾禁，走马天街趁夕阳。
庚申七日
程之鵔（清代）

今夕何夕是巧夕，爱说人间七月七。瓜果筵陈事绮罗，飘香婍妮妆楼侧。

对月临风针线多，五色缕穿九孔隙。天家会合正团圞，那许人间余巧乞。

我愧无书腹曝庭，空负亭午当空日。千里乡心又隔年，女牛亦笑人离别。

银河昨夜经雨余，鹊路尘清更如涤。还访君平卖卜人，灵槎重觅支机石。
唐多令（九日登平山和朱帅干）
张榘（宋代）

斜日淡芜烟。重阳又一年。怅垂杨、几度飞绵。只把晴空山色看。多少恨、倩谁笺。

沙霭暗中原。横戈谁夜眠。尽今宵、且醉花边。准拟来秋天气好，重把菊、嗅芳妍。
绣岭下吊施子羽
王问（明代）

述者终已矣，存者日以衰。
秋风感人情，胡能不悲思。
胤子至我前，楚楚有令仪。
谓从嘉祥月，奉君掩累。
托体青山阿，夜台甗音辉。
昔君常相近，今者隔泉闱。
陇下一杯酒，酹君讵能知。
溪桥
史弥宁（宋代）

冻吟肩耸学刘叉，痴坐山房井底蛙。
财过溪桥风景别，淡烟和月罩梅花。
送张尊师归洞庭
许浑（唐代）

能琴道士洞庭西，风满归帆路不迷。对岸水花霜后浅，

傍檐山果雨来低。杉松近晚移茶灶，岩谷初寒盖药畦。

他日相思两行字，无人知处武陵溪。
才能
萧雄（清代）

亦有飘然器宇清，回鹘队里迥超群。聪明不亚青莲士，读尽番书读汉文。
祥光亭
徐安国（宋代）

地藏金玉自通灵，草木英华发粹精。朮坞芝畦化琼圃，祥光终日满山明。
牵牛花
林逋山（宋代）

圆似流钱碧剪纱，墙头藤蔓自交加。
天孙滴下相思泪，长向秋深结此花。
扫松
刘黻（宋代）

西原百五日，寂寞故松阡。
挑饭瘞黄土，酹觞焚纸钱。
烟林窥老狖，雨岛哭蛮鹃。
旧植亭前桂，一年高一年。
湘川新曲二首
杜易简（唐代）

昭潭深无底，橘洲浅而浮。本欲凌波去，翻为目成留。

愿君稍弭楫，无令贱妾羞。

二八相招携，采菱渡前溪。弱腕随桡起，纤腰向舸低。

自解看花笑，憎闻染竹啼。
自君之出矣四首 其三
李贤（原德）（明代）

自君之出矣，春风不入户。见说蜂蝶残，何曾到园圃。
立春后一日作
范成大（宋代）

浮生万法本悠哉，大笑羲娥转毂催。
官事已邀痴作伴，春风应共老俱来。
云容雪意将诗问，柳眼花心待酒媒。
九十韶光天不斳，人间笑口自难开。
夜游宫
贺铸（宋代）

江面波纹皱縠。江南岸、草和烟绿。初过寒食一百六。采苹游，□香裙，鸣佩玉。

心事偷相属。赋春恨、彩笺双幅。今夜小楼吹凤竹。谢东风，寄怀人，肠断曲。
问乾元圭老
吕本中（宋代）

问讯乾元老，江头几日回。还应舣船待，不作御风来。

漫有经旬别，频思一笑开。庭前荔子熟，尚要著诗催。
偈颂四首 其四 除夜
释惟一（宋代）

腊月二十八九，家家户户尽有。不是北禅露地牛，便是清源白家酒。

罗列杯盘，同欢共笑。
玲珑四犯 和易中实鬘天影事词韵
程颂万（清代）

一寸眉情，看逗入菱妆，春瘦多少。晕碧苔廊，满径履痕将老。

楼外细雨飘愁，伴绣被、那知魂销。恨闰春、不闰兰夜，迟我背灯词稿。

茜窗慵觅余寒，唾剩残茸，口脂香小。待松金钮鼠窥人，响送潜钩恼。

回望半咫屏山，早睡煞、狸奴清悄。蓦一回拭枕，一回撩帕，没人知道。
溪上偶成二首 其一
叶茵（宋代）

霜冷信冬晴，苕溪半日程。正篷辞月色，攲枕受松声。

渔隐前时约，山讴古样情。料应朝市客，笑我独为清。
折杨柳
萧绎（南北朝）

巫山巫峡长，垂柳复垂杨。同心且同折，故人怀故乡。

山似莲花艳，流如明月光。寒夜猿声彻，游子泪沾裳。
甲辰入京春深犹雪和吴𡼣岩二首 其一
朱南杰（宋代）

岁事客里过，今年祇去年。甘贫常寂寂，知己孰拳拳。

花艳卑崇帐，江流羡祖鞭。家山芳意动，野骑盍言还。
元鞑攻日本败北歌
郑思肖（宋代）

东方九夷倭一尔，海水截界自区宇。地形广长数千里，风俗好佛颇富庶。

土产甚夥并产马，舶来中国通商旅。徐福庙前秦月寒，犹怨旧时嬴政苦。

厥今犬羊贪犹炽，瞠目东望心如虎。驱兵驾海气吞空，势力虽强天弗与。

鬼吹黑潮播海翻，雹大于拳密于雨。七千巨舰百万兵，老龙怒取归水府。

犬羊发怒与天敌，又谋竭力必于取。已刳江南民髓乾，又行并户抽丁语。

凶燄烧眼口竟哑，志士闷闷病如蛊。虽传漳州气燄盛，又闻襄阳已大举。

割据固足稍伸气，律以大义竟何补。纵遇圣明过尧舜，毕竟不是亲父母。

千语万语只一语，还我大宋旧疆土。曾梦苏武开笑口，云牧羝羊今尽乳。

仗节还汉欣欣然，须发尽白心如故。一念精烈无不通，天地为宾我为主。

高悬白眼混沌前，那肯以命落尘土。翻身鼓掌一笑时，万古万古万万古。
拜年人
苏泂（宋代）

来车去马拜纷纷，岁岁年年不惮烦。
拜得老人山上去，一番儿女各当门。
下第西归
罗与之（宋代）

抛却银袍制芰荷，春风一曲紫芝歌。
古来至宝多横道，何事荆山泣下和。
小滩三首
杨万里（宋代）

船里征人政念归，居人来看却嗟咨。
居人秪羡征人著，世世安生不自知。
西涯杂题十二首为李宾之 其一 西涯
倪岳（明代）

城北一西涯，城南一西涯。身外无穷地，相安即是家。
阮郎归 楚南客楼晚眺
李良年（清代）

楼边秋淡水云空。遥山青数重。隔江鸦队趁斜风。

一声何处钟。

伤极目，怕支筇。三湘多落枫。残阳正射酒旗东。离亭长短红。
潇湘八景·渔村夕照
宋宁宗（宋代）

林表堕金鸦，孤村三两家。
晴光明浦溆，红影带蒹葭。
傍舍收鱼网，隔溪横钓槎。
炊烟未篝火，新月一钩斜。
自贺重入奉庠八首 其一
瞿士雅（清代）

青云何处问前程，文学宗师心秤平。鹏翼张风期万里，骊珠搜得尽东瀛。

衔烟细草无端绿，失水枯鳞得再生。

却愧此时叨厚遇，才兼文武播雄名。
再次韵四首
黄庭坚（宋代）

延和西路古槐阴，不隔朝宗夙夜心。
公有胸中五色线，平生补衮用功深。
太平仙
徐积（宋代）

谁知我是太平仙，歌罢浮云笑暮烟。更倚玉楼吟乐府，断虹消尽月明天。
蘐草
赵蕃（宋代）

伯兮当日意，蘐也直云忘。
岂是名兹草，真将种北堂。
能丛又能干，非绛复非黄。
开处阴当合，看时昼阅长。
冬夜会孙莘老司谏书斋 其三
释道潜（宋代）

多病山人能放旷，忘缘居士解逍遥。蒲团叠足清相向，谁道云林胜市朝。
九月十日菊花烂开
张耒（宋代）

萧条秋圃风飞叶，却有黄花照眼明。
已过重阳慵采撷，自嫌亦作世人情。
五月四日奉邀贺父母同蒋四公小集文昌阁并循河观舟即事漫赋用谭孝廉壁间韵
王应斗（明代）

郊容抹雨酣新沐，摇曳华轩贲荒谷。榴花焰里鸟声红，蒲叶光中人影绿。

入槛偏宜紫岫垂，芟荆且破黄冠俗。三径难容当道兰，双眸肯放遮窗竹。

坐深铉尘落霏霏，风起松涛鸣谡谡。颇疑庭树杂笙竽，不觉村醪等醽醁。

信步闲追仙鼎楼，摩崖细认金丹熟。但教尺武接逍遥，犹胜风尘苦徵逐。

忽焉飞艇集河于，旋取芳尊临水曲。两岸惊传有道舟，千凫竞绕王乔屋。

翩翩鼍鼓沸中流，片片蝥弧夺心目。有时游戏决雌雄，亦复铙歌佐丝肉。

茂宰风流不自持，夕阳倒景欢未足。就中雅尉更多情，胜赏又期明日续。

指点舟师莫浪移，停桡稳傍芦花宿。
客怀柬龚定庵舍人 其三
魏源（清代）

东风吹草青，西风吹草黄。惟有客子心，不随草短长。

束发慕仙真，倒影凌扶桑。幸遇广成子，牖我先天方。

中道牵小术，歧路多亡羊。日暮临广莫，天风振枯桑。

前途怅淼淼，后辙悲茫茫。惊沙如海涛，欲济川无梁。

安得遵云衢，及此桑榆光。
句
宋德之（宋代）

昔人豪侈徒为尔，得似章华田舍翁。
次韵中玉水仙花二首
黄庭坚（宋代）

借水开花自一奇，水沉为骨玉为肌。
暗香已压酴醾倒，只比寒梅无好枝。
摸鱼儿 韩景图有句云归来坐深林悟到秋生处心甚爱之作此以寄
杨芳灿（清代）

据胡床、深林独坐，微茫天色催暮。碧云几叶流无影，窣地感秋成悟。

秋有语。道还叩骚人、识我家何处。君应不误。想篱豆花边，凉蝉声里，依约认前路。

凄凉意，不数庾诗江赋。天然空外琴趣。怅伥我亦悲秋者，忍掐檀槽遗谱。

拚睡去。枕半榻明蟾、梦与秋同住。玲珑窗户。正露沁莲池，夜深人静，花气冷如雨。
一丝风（寓诉衷情泊松江作）
张辑（宋代）

卧虹千尺界湖光。冷浸月茫茫。当日三高何处，渔唱入凄凉。

人当事，纵轩裳。梦黄粱。有谁蓑笠，一钓丝风，吹尽荷香。
登封泰山
林希逸（宋代）

海畔山名泰，东封自昔曾。三千馀载记，七十二回登。

冕辂陈金策，衣冠迫玉绳。秘书留岁月，立视俯丘陵。

华盖行中阪，松官立几层。祖龙空刻石，千载笑冥升。
咏蜡梅
曾几（宋代）

花时冶游郎，纷若一哄市。
蜡梅空自芳，俗眼不称意。
洗心无一尘，坐觉香细细。
乃知成风斤，要斲郢人鼻。
白门寓中和六安徐某
曹家达（清代）

江南江北路迢迢，壮气如云郁未销。横舍连鸡多士集，秋风归雁素书遥。

指看白浪吞三楚，无限青山送六朝。自是结璘依桂树，惯兜欢喜上眉梢。
暮春（六首）
史迁（明代）

白头老子愁底事，正坐送春无一钱。
偶被黄鹂故牵引，却向绿阴窗下眠。
同宋景瞻分题汴上行
黄庭坚（宋代）

东风何时来，堤柳芳且柔。
河冰日已销，漫漫春水流。
寒梅未破萼，芳草绿犹稠。
岁月不我还，念此人生浮。
高车无完轮，积水有覆舟。
鹿门不返者，谁得从之游。
同地歌
徐照（宋代）

堂前种黄葵，百结种葵畔。
同地不同心，徒令永相见。
游落星寺
黄敏求（宋代）

星江山水甲江东，所到僧房各不同。
拳石不知何代陨，数椽恰不一湖中。
庐山屏倚朝昏碧，彭蠡帆分上下风。
除却金焦相伯仲，其他无此水晶宫。
寄民部叶公时以楚艾中丞荐起
苏景熙（明代）

高卧罗浮二十春，读书谈道不知贫。讵期止辇收颜驷，敢谓逃名似子真。

蹭蹬一官还报主，萧条双鬓岂谋身。题诗尚忆梅花句，为掇芳华寄楚臣。
和刘安世园居六首 其四
黎遂球（明代）

长镵宜曲柄，随意采春苓。芳草鬓边绿，垂杨沙际青。

溪声流月住，山气出云停。晚火新篁外，看僧学课经。
村东晚眺
陆游（宋代）

兴来信步过东陂，最爱村东物象奇。
藤杖穿云秋望处，葛衣沾象夜归时。
残声凄断蝉移树，孤影荒寒鹊遶枝。
自揣今年还得饱，一川新稻已离离。
登内相素轩公聚景楼
童轩（明代）

高架城楼远市暄，满前风景似桃源。斜阳语燕晴穿巷，流水浮鸥日到门。

四面青山都近屋，一林黄叶半依村。几陪内相叨清宴，却笑山翁醉习园。
崔五宅送刘跂入京
李颀（唐代）

行人惜寸景，系马暂留欢。昨日辞小沛，何时到长安。

乡中饮酒辞，客里行路难。清洛云鸿度，故关风日寒。

维将道可乐，不念身无官。生事东山远，田园芳岁阑。

东归余谢病，西去子加餐。宋伯非徒尔，明时正可干。

躬耕守贫贱，失计在林端。宿昔奉颜色，惭无双玉盘。
太常引·幽人早起赴池亭
许有壬（元代）

幽人早起赴池亭。看初日、照娉婷。风盖露珠倾。又胜似、前时雨婷。水沉乡里，锦云深处，双桧插天青。一叶钓舟轻。似野渡、无人自横。
题四仙像
陆游（宋代）

世上年光东逝波，咸阳铜狄几摩挲？神仙不死成何事，只向秋风感慨多。
卧龙山
程师孟（宋代）

闻说林泉便访寻，平田一迳上孤岑。
榕阴落处宜千客，荔子生时直万金。
尽放迟回官舍近，不妨闲坐石门深。
四边稻熟征租了，稍惬农家出郭心。
诉衷情（中秋微雨，入夜开霁，吕履谦座上赋此）
袁去华（宋代）

晓来犹自雨冥冥。投晚却能晴。＿娥为谁著意，洗得十分明。

人自老，兔长生。酒徐倾。杯行到手，休更推辞，转眼参横。
醉花阴 寄题夏臞禅谢池新居
杨玉衔（清代）

邺苑图书归插架。棠棣阴连舍。省得买山钱，一片新阴，浓覆鸳鸯瓦。

我亦诛茅堪歇夏。邻傍谈禅社。容膝即云宽，况有天眼，花竹饶而野。
龟峰
韩淲（宋代）

系船散策到龟峰，人意从容景不穷。点检形容多变态，纵观面势更穹崇。

并边幽草丛丛碧，绝顶残枫树树红。山翠著人寒更早，岚光明灭鸟声中。
九月十九日同复园谒禹陵登会稽山顶
陈曾寿（清代）

秋高游踪寄禹穴，雨中携屐同谢公。隔江故人具尊酒，连朝听雨酣乌篷。

山灵何心展重九，招要二客淩高峰。拿舟稽山次山麓，始见淡日开矇眬。

庙门严扃扫行迹，司钥村媪来龙钟。廊阴碑荒窆石断，苍柏郁郁含悲风。

唧啾万蝠穴殿庑，遗矢堂陛尘埃封。巍然庙貌焕圭冕，儆予气象惊犹逢。

天翻六载祀典废，灭德斲本虚报崇。景臣私叩凛僭亵，敢以孤愤伸皇穹。

帝光天下塞魑魅，铸鼎刻画今难穷。幽无鬼神明无礼，祸烈洚水神其恫。

还挽暮色跻绝顶，荡怀出没千山濛。耸身愿附秋隼上，放目沧海观朝宗。
再用韵
魏了翁（宋代）

春风袨服驾雕几，四壮騑騑得所依。
逢快意时须缓辔，世间平地几摩围。
满庭芳·和明仲木犀花词
刘子翬（宋代）

秋入微阴，凉生平远，小山愁绝天南。似闻还断，飞策遍千岩。叶底轻黄纂纂，恼人是、微裂芳缄。翛然胜，清真冷淡，无艳寄尘凡。
澄潭。欹两岸，波光摇动，碧影相参。任西风十里，吹度松杉。我自寒灰槁木，凝神处、不觉醺酣。归来晚，飞花无迹，明月满空函。
吊梅二首 其二
周紫芝（宋代）

伤心不见玉扶疏，丹杏缥桃亦甚都。只恐此君零落后，馀芳要自不如渠。
咏史上·倪宽
陈普（宋代）

亲媚张汤似谒居，阿谀天子过相如。
汉儒个个公孙子，不坠遗经一仲舒。
金缕曲 其一 自广陵适京口，渡江遇雨
沈曾植（清代）

江上千山碧。笑相迎、曹公浸醋，葛生带汁。万柄江莲摇白羽，不解焦丘烦热。

蓦惊起、洞庭霹雳。𧥄𧥄鱼头宵大上，是九天、霖雨苍生泣。

诅风伯，踏潮入。

神君自在霓旌立。任郎君、风鬉滴罢，齐州烟湿。不信道人能咒水，一例坳堂收拾。

渐斜照、断虹双吸。白鸟沧波无限路，欲问津、渔父延缘入。

尝试见，藐姑射。
送蕙绸姊（二首）
叶小鸾（明代）

丝丝杨柳拂烟轻，总为愁人送别情。
惟有流波似离恨，共将明月伴君行。
注大藏多心经三卷成简青湘道人
姚燮（清代）

咄哉天马脱衢奔，不及东皇御晓暾。策我雷鞭惊大觉，借君狮晓捍旁门。

淡从有味生无味，心到孤存自众存。五岳高寒尘不滓，何年毕谢向平婚？
满江红·海岳储祥
赵善括（宋代）

海岳储祥，符昌运、挺生前哲。天赋与、飘然才气，凛然忠节。颖脱难藏冲斗剑，誓清行击中流楫。二十年、麾节遍江湖，恩威浃。香穗直，云峰列。觞羽急，鲸川竭。共介公眉寿，赞公贤业。出处已能齐二老，功名岂止超三杰。侍吾皇、千载带金重，头方黑。
送杨孟容
苏轼（宋代）

我家峨眉阴，与子同一邦。
相望六十里，共饮玻璃江。
江山不违人，遍满千家窗。
但苦窗中人，寸心不自降。
子归治小国，洪钟噎微撞。
我留侍玉坐，弱步欹丰扛。
后生多高才，名与黄童双。
不肯入州府，故人余老庞。
殷勤与问讯，爱惜霜眉厖。
何以待我归，寒醅发春缸。
清平乐 碧梧苍石图 珊瑚网名书题跋卷八
曹方父（元代）

断肠肠断。愁满斜阳岸。远水遥山情浩漫。春燕参差秋雁。夜长山梦空成。离魂不遇君卿。月转梧桐有影，天高河汉无声。
赠成都僧
李章武（唐代）

南宗尚许通方便，何处心中更有经。

好去苾刍云水畔，何山松柏不青青。
催科役
洪繻（清代）

门前咆哮鸣，屋后锒铛声。父老不敢出门视，催科到处鸡犬惊。

催科狰狞如虎狼，催科震怒如雷霆。不为尔曹贿赂至，菽粟岂能生公厅。

前者催科归业户，业户自知辛苦情。今者催科归我曹，我曹惟有醉饱行。

某月某日下新令，新供旧供火速清。老农闻此语，方知前日是太平。
宫词 其四十三
赵佶（宋代）

杏子成丹乳雀飞，柳条摇曳拂涟漪。瑶宫露井残红满，惆怅晴空欲暮时。
高邮道中
尹廷高（元代）

浩荡乾坤幸止戈，甲兵不见见渔蓑。土墙茅屋安淮俗，柳港芦湾接泗河。

古堞平来春草合，荒田耕遍夕阳多。长淮咫尺中原近，愿借南风吹白波。
长安有狭邪行
徐防（两汉）

长安有勾曲，勾勾不通驿。涂逢二绮衣，夹路访君室。

君室近霸二，易识复知名。大息登金马，中息谒承明。

小息偏爱幸，走马曳长缨。三息俱入门，车服尽雕轻。

三息俱上堂，嘉宾四座盈。三息俱入户，室内有光荣。

大妇缣始呈，中妇绣初营。小妇多资媚，红纱映削成。

上客且安坐，胡床妾自擎。
青青河畔草
郑学醇（明代）

泛泛东流水，筛筛水中鱮。煦煦青阳晖，婉婉怀春女。

灿灿盛容华，依依弦上语。昔为比目鱼，今为孤栖侣。

玉貌易摧残，茕然伤独处。
偶兴
韩氏（清代）

数日阑珊懒作妆，为乘清兴弄篇章。吟成只用画眉笔，信手书题字也香。
正因法孙命工绘吾幻质炷礼请赞
释普宁（宋代）

个样面嘴，陈谁敢拟。
威凛凛生，气愤愤地。
临济德山，望风敬畏。
{外囗内力}，和苏噜之。
习气
俞桂（宋代）

习气于诗却未除，尽教人笑治生疏。功夫若到穷吟地，虽是居贫富不如。
送张使君
喻良能（宋代）

桐川风物最三吴，刺史循良继两都。
但见卖刀还买犊，谁知有袴本无襦。
来时竹马迎儿辈，去日棠阴绕舍隅。
攀断车辕留不止，他年应作祖张图。
出都门怀程五表兄
徐熥（明代）

献策不得意，呼童便束装。人皆悲失路，我独喜还乡。

拓落嘲玄草，驱驰愧绿杨。归寻河朔侣，同擘荔枝香。
偈二首
释择明（宋代）

赵老云收山岳露，茱萸雨过竹风清。
谁家别馆池塘里，一对鸳鸯画不成。
用前韵赠别子家
王庭圭（宋代）

西掖篇章自一门，君能祖袭有殊勋。风流前代黄花句，梦想当殊紫凤文。

月下长吟成独唱，壁间强咏共谁分。江头惜别多新咏，秃笔犹堪殿后军。
题因师蒲桃图二首
陈造（宋代）

因师写物三昧手，公取天机付笔端。
坐想瑛盘分磊磈，忆尝贝齿冰甘寒。
闻极丸翁凶问不禁狂哭痛定辄吟二章 其二
王夫之（明代）

三年怀袖尺书深，文楚东流隔楚浔。半岭斜阳双雪鬓，五湖烟楚一霜林。

远游留作他生赋，土室聊安后死心。恰恐相逢难下口，灵旗不杳寄空音。
冷泉亭
徐集孙（宋代）

山远源深绝市声，许由因此隐方成。
一生独喜枕流好，万事何如酌水清。
野衲洗心滋味淡，骚人照影得名轻。
软红尘里浑如醉，谁识斯泉可濯缨。
卜石翁改葬皂帽峰柬仲采
湛若水（明代）

皂帽何处峰，青天敛芙蓉。屼峍昆仑顶，窈窕蓬莱宫。

本自同大块，精气有所钟。洒落看诸山，诸山赴海同。

群峰与万壑，拱揖如朝宗。壁立千万仞，凤凰翔高风。

于兹拟埋玉，可以配我公。二纪犹此劫，五百隐奇踪。

一朝迥神异，冀北马群空。
吊太白
张舜民（宋代）

采石山头秋月明，姑孰堂下秋水清。
可恨世人皆捉月，如何偏解溺先生。
次韵元相阅猥藁见赠二首 其一
周紫芝（宋代）

无物能娱老，冥搜兴漫长。数茎空撚颔，一瓣与谁香。

岁月摇双鬓，莺花恼客肠。更哦秋士句，聊与伴啼螀。
南山感旧
刘克庄（宋代）

战掉病三日，汤熨乃能起。
壁如秦武阳，震慑白帝子。
宫词效王建五首
张耒（宋代）

昨夜新霜满玉阶，初冬处处火炉开。
中官逐院传宣赐，南国诸侯进橘来。
留别
白居易（唐代）

秋凉卷朝簟，春暖撤夜衾。虽是无情物，欲别尚沉吟。

况与有情别，别随情浅深。二年欢笑意，一旦东西心。

独留诚可念，同行力不任。前事讵能料，后期谅难寻。

唯有潺湲泪，不惜共沾襟。
谢张中允见访
魏野（宋代）

园林花未发，岂是为游春。
深愧青宫客，先寻白屋人。
儿童惊茜绶，仆隶笑纱巾。
踏雪携诗谢，朱门必许亲。
和答刘太博携家游庐山见寄
黄庭坚（宋代）

缓辔松阴不起尘，岚山经雨一番新。
遥知数夜寻山宿，便是全家避世人。
落日已迷烟际路，飞花还报洞中春。
可怜不更寻源入，若见刘郎想问秦。
题孟东野听琴图因次其韵
楼钥（宋代）

谁欤住前溪，夜深以琴鸣。
天高颢气肃，月斜映疎星。
橡林助萧瑟，泉声激琮琤。
弹者人定佳，能使东野听。
束带不立朝，遥夜甘空庭。
龙眠发妙思，神交穷杳冥。
不见弹琴人，画出琴外声。
郊寒凛如封，作诗太瘦生。
恨不从之游，抚卷空含情。
胡巨源郎中挽词三首 其一
韦骧（宋代）

官荣符列宿，政术妙专城。未尽平生蕴，俄从长夜行。

坦情归浩荡，爽气入清明。独有南州俗，空传遗爱声。
哭贾岛二首
姚合（唐代）

白日西边没，沧波东去流。
名虽千古在，身已一生休。
岂料文章远，那知瑞草秋。
曾闻有书剑，应是别人收。

杳杳黄泉下，嗟君向此行。
有名传后世，无子过今生。
新墓松三尺，空阶月二更。
从今旧诗卷，人觅写应争。
绣观音赞
李纲（宋代）

观音妙智力，无刹不现身。出自针缕间，神通亦如是。

光华五采针，成此六铢衣。云髻冰雪衣，宝冠璎珞饰。

庄严行道相，步步妙莲花。慈眼视众生，睟然见于色。

愿言瞻敬者，回顾逍遥人。系缚本来无，何往非自在。
句
杨亿（宋代）

眼中人是面前人。关榆渐落边鸿过，
谁劝刘郎酒十分。
訾家洲
乐雷发（宋代）

竹坞松湾遍屦痕，断碑无首野苔昏。
江山应识前贤事，裴柳今存几世孙。
岛雾海霞留古意，春猿秋鹤冷骚魂。
何人会得登临意，閒嚼梅花伴酒尊。
送云侍者
释文准（宋代）

鸟窼吹布毛，老婆为侍者。今古道虽同，宾峰不然也。

二月三月道，和风满天下。是处百华开，远近山如画。

歧路春禽喧，高岩春水泻。头头三昧门，虚明周大野。

好个真消息，书送汝归舍。衲僧末后句，嘘是何言欤。
峡山二首
戴复古（宋代）

山近江如束，林深路欲迷。
平沙印虎迹，绝壁听猿啼。
绿水人谁钓，黄茅地可畦。
幽居堪避世，何必武陵溪。
水调歌头（为时传之寿）
张孝祥（宋代）

云海漾空阔，风露凛高寒。仙翁鹤驾，羽节缥缈下天端。指点虚无征路，时见双凫飞舞，挥朱隘尘寰。吹笛向何处，海上有三山。

彩衣新，鱼服丽，更朱颜。蟠桃未熟，千岁容与且人间。早晚金泥封诏，归侍玉皇香案，踵武列仙班。玉骨自难老，未用九霞丹。
西江月 以上六首依托吕洞宾，见道书全集吕
佚名（宋代）

彼此离于生处，火遭水破惊忙。分身各自拟深藏。半路再遣萧分。夫为无衣裹体，妻因水浸衣黄。丙丁甲乙有形相。刚遣令合阴阳。
次韵杜天达见寄
晁补之（宋代）

冷屋寒舟两处怀，一封归信隔年开。
愁容顿与河冰泮，佳思先随岸柳来。
射雉便甘忘我矢，画蛇何怪夺君杯。
端知雪里清吟好，未减山阴兴尽回。
蒙斋
赵孟坚（宋代）

此閟先天地，名斋曷扁蒙。
祗应防太洁，未必果冬烘。
酿{左酉防葛}重醅酒，初阳逗暖风。
当年郭有道，此意与君同。
钓台
范成大（宋代）

久矣心空客路埃，兹行端为主恩来。
杜陵诗是吾诗句，卧病岂登江上台!
次山谷答范信中韵
李彭（宋代）

范君胆勇如季路，三穴笑谈空狡兔。锐头初无儒生酸，果呼下邳换双屦。

往年风义公独许，药裹追攀险艰处。公随瘴叶落瘴乡，买舟反骨劳君去。

少陵未筑耒阳坟，尚喜宗文有环堵。人生万事何所无，极目澄江锁寒雾。
月诗
刘辰翁（宋代）

霓裳声里一攧，如今是第几轮？赤壁黄楼都在，古今多少愁人。
金人捧露盘
吴泳（宋代）

似斜斜，才整整，又霏霏。今夜里、窗户先知。嫌春未透，故穿庭树作花飞。起来寻访剡溪人，半压桥低。
兔园册，渔江画，兰房曲，竹丘诗。怎模得、似当时。天寒堕指，问谁能解白登围。也须凭酒遣拿担，击乱鹅池。
晚过青峰寺
戢澍铭（清代）

雨过松花落野亭，泉声何处响泠泠。洞开幽壑腥龙气，石断危岩卧虎形。

深院钟声僧饭白，虚堂幢影佛灯青。荒斋寂坐尘心净，修竹千竿月满庭。
皂角林
释行海（宋代）

皂角林边杀气新，凄凉偏感北征人。
我来认作将军树，汲静当年打女真。
和道卿舍人奉祠太一斋宫 其二
宋祁（宋代）

尘氛不可到，深注五城楼。素瑟少今韵，仙春无俗秋。

晨杯三秀洁，夜檠九光流。顺报通霄极，纷纶瑞福遒。
次韵答孙汝师见赠吴兴卜居之作 其三
安希范（明代）

白蘋红蓼正清秋，苕霅聊为汗漫游。黄菊东篱元亮径，绿蓑西漫志和舟。

人言老矣终何用，自笑生兮本若浮。薄有勋名在丘壑，山中初拜醉乡侯。
长干圣感塔
杨杰（宋代）

释迦八万四千塔，一在江南古道场。无碍展开青髻发，最初分得白毫光。
赠陆士龙诗
孙拯（魏晋）

五龙戢号，云鸟纂纪。淳化既离，义风载始。轩冕垂容，文教乃理。

义义洪族，盛德丰祀。

于赫皇吴，应天统元。丞相文烈，公光赞勋。九命皇耀，茂德弥勤。

华黻袭藻，金石载振。

渊哉陆生，丕显洪胄。亦崇懿风，邈此弘裕。无竞厥德，丰光伊茂。

文以义好，施以仁富。

山积惟峻，道隆名遐。潜景在渊，龙跃承华。既淑尔仪，谁不允嘉。

有漼重渊，载清其波。

济济皇朝，峨峨髦士。序爵以贤，惟俊萃止。翩翻二宫，令问不已。

乃迁华阁，皇典斯纪。

思文大谟，恢我王猷。清风肆穆，雅宪允休。迈彼江川，邈此北流。

微言兰馥，玉藻云浮。

遭时之险，虎宰滔天。凭德美重，絷此俊贤。休否既亨，名以德渊。

清徽伊铄，赞之弥坚。

明明大象，玄鉴照微。显允君子，求福不回。善挹馀庆，险以德祈。

澄浊以清，罔有不晖。

释彼短寄，乐此窈冥。形以神和，思以情新。青云方乘，芳饵可捐。

达观在一，万物自宾。

制动以静，秘景在阴。灵根可栖，乐此隈岑。关楗重闭，谁和子音。

瞻彼晨风，思托茂林。
同余德甫吴明卿王元美再游张园 其三
宗臣（明代）

不尽山灵僻，难持幽思翻。星辰莽相照，鸟雀一何喧。

竹叶传金瓮，松花落石门。危峰一长啸，髣髴是昆仑。
读史
罗公升（宋代）

祖龙吞八荒，功名再开闢。
方贪蓬山金，肯信滈池璧。
平生焚椒兰，死得鲍鱼力。
长城空巍巍，千古表汉域。
和袭美寒日书斋即事三首，每篇各用一韵
陆龟蒙（唐代）

不必探幽上郁冈，公斋吟啸亦何妨。唯求薏苡供僧食，

别著氍毹待客床。春近带烟分短蕙，晓来冲雪撼疏篁。

馀杭山酒犹封在，遥嘱高人未肯尝。

已上星津八月槎，文通犹自学丹砂。仙经写得空三洞，

隐士招来别九华。静对真图呼绿齿，偶开神室问黄芽。

方诸更是怜才子，锡赉于君合有差。

名价皆酬百万馀，尚怜方丈讲玄虚。西都宾问曾成赋，

东海人求近著书。茅洞烟霞侵寤寐，檀溪风月挂樵渔。

清朝还要廷臣在，两地宁容便结庐。
沈仲一三益堂
陈傅良（宋代）

有此名三益，之人可晤言。
游藏无俗物，典则似诸昆。
剩着书充栋，仍添竹过垣。
翻愁长者辙，稀得到柴门。
甲子春日二首 其二
周紫芝（宋代）

海棠枝上晓莺啼，栀子花边蛱蝶飞。贪看游蜂偷蕊去，不知双燕得泥归。
艳歌行
王廷陈（明代）

青楼临广陌，杨柳当窗垂。
今日乐相乐，置酒临前池。
与君初结婚，不意当乖违。
君为东流水，出门不顾归。
君当万里行，妾当守中闺。
续黄子温读陶渊明诗十首 其六
刘敞（宋代）

州县徒劳人，著作非所务。道殊岂自强，气直已多迕。

屡招遂长往，归欤彼何暮。
送丁宣德赴邕州佥判
张耒（宋代）

邕南亭障久消兵，莫厌扁舟万里行。
岭外山川从古秀，幕中谈笑属时平。
天连涨海鹏飞近，风卷孤城飓母生。
勿为跕鸢思款段，古来男子重功名。
七言诗
崔骃（两汉）

皦皦练丝退浊污。
句 其一
蔡京（唐代）

三十六宫人第一，玉楼深处梦熊罴。
锦缠带
杨慎（明代）

谁家红袖倚江楼。手卷珠帘上玉钩。眼波娇溜满眶秋。

笑抬头。头上花枝颤未休。
刘辅引里语
佚名（魏晋）

腐木不可以为柱。卑人不可以为主。
寄杨茂卿校书
姚合（唐代）

去年别君时，同宿黎阳城。黄河冻欲合，船入冰罅行。

君为使滑州，我来西入京。丈夫不泣别，旁人叹无情。

到京就省试，落籍先有名。惭辱乡荐书，忽欲自受刑。

还家岂无路，羞为路人轻。决心住城中，百败望一成。

腐草众所弃，犹能化为萤。岂我愚暗身，终久不发明。

所悲道路长，亲爱难合并。还如舟与车，奔走各异程。

耳目甚短狭，背面若聋盲。安得学白日，远见君仪形。
庚寅除夕与温觉斯吴幼更守岁花田旅次得华字
薛始亨（明代）

老去方知惜岁华，故人流落共天涯。盘飧白酒醉还酌，纸帐青灯寒吐花。

墐户农归犹旧腊，江城戍晓半悲笳。芙蓉枕畔殊萧索，乡国依依北斗斜。
社饮
陆游（宋代）

东作初占嗣岁宜，蚕官又近乞灵时。
倾家酿酒无遗力，倒社迎灵尽及期。
先醉後醒惊老惫，路长足蹇叹归迟。
西村渐过新塘近，宿鸟归飞已满枝。
梅花七律
张道洽（宋代）

藓护苔封白玉柯，沍蓦地转阳和。
任枯半树韵尤古，才放一花春已多。
神倩满庭明月写，香随隔水晚风过。
古今真爱梅人少，原祀诗家始祖何。
再次阿敌韵寄舒大士兼简微首座 其三
李彭（宋代）

我亦乐清旷，颇甘去人群。回观荫华轩，澹如秋空云。

二桃杀三士，累累荡阴坟。吾庐蔽床席，有托众鸟欣。
奉使留金臣悟室求诗口占漫答
洪皓（宋代）

久持使节傍门庭，薄命犹赊五鼎烹。
羝乳何心占北海，雁书随梦到京城。
莫言地广频修怨，应念民劳早戢兵。
国宝善邻君宝信，坐膺难老早升平。
题齐云阁
胡宏（宋代）

道人南山来，万里青云开。
去念见本性，聚散真悠哉。
沁园春·把酒问花
方岳（宋代）

把酒问花，茧栗梢头，春今几何。笑身居近侍，阶翻万玉，面丐菩萨，髻拥千螺。一一牙签，英英碧字，占定花间甲乙科。归来也，傍紫薇吟处，揉作阳和。祗今花事无多。看几许风烟付与他。待围将翡翠，怕蜂粘粉，织成云锦，遣凤衔梭。谁翦并刀，赠之燕玉，莫负双娥娇溜波。花应道，尽花强人面，底用能歌。
九日诸当事公集庙中询避地始末诗以代供
郭之奇（明代）

明室孤臣抱苦忠，十年逋播此微躬。苞桑无地堪休否，歌麦何人许共同。

稽古漫留洪范在，生今那得哻冠终。便教扶去我安适，谁念西山薇尽空。
读李杜诗
陆游（宋代）

濯锦沧浪客，青莲澹荡人。
才名塞天地，身世老风尘。
士固难推挽，人谁不贱贫？明窗数编在，长与物华新。
菖蒲潭访赩山上人不遇
顾绍敏（清代）

莓苔铜井绿，西不菖蒲潭。芳草迷行屐，梅花覆小庵。

白云疑度涧，香气欲浮岚。不遇文殊老，牵门上竹蓝。
行香子·寓意
苏轼（宋代）

三入承明。四至九卿。问书生、何辱何荣。金张七叶，纨绮貂缨。无辱马事，不献赋，不明经。
成都卜肆。寂寞君平。郑子真、岩谷躬耕。寒灰炙手，人重人轻。除竺乾学，得无念，得无名。
月下独酌·其二
李白（唐代）

天若不爱酒，酒星不在天。
地若不爱酒，地应无酒泉。
天地既爱酒，爱酒不愧天。
已闻清比圣，复道浊如贤。
贤圣既已饮，何必求神仙。
三杯通大道，一斗合自然。
但得酒中趣，勿为醒者传。
赠胡侍朗致仕
温良玉（宋代）

送友长江上，长江水正平。
岸花萦别恨，风柳蕴离情。
子去添惆怅，人称最老成。
家乡归到日，童仆拥欢迎。
示王侑翁二首
陈著（宋代）

硕果生机在，从他剥五阴。
南山四时面，残屋百年心。
家薄有书种，客多成笑林。
要閒元自老，不在卜居深。
回廖解元所业
李覯（宋代）

昔者闻乡举，良田恐甚芜。
于今观日益，珍树已垂珠。
众恶吾虽察，谦卑孰敢逾。
圣贤明训在，只此是亨衢。
七用喜雨韵三首
吴潜（宋代）

鼻观初闻九里香，小山幽桂老尤苍。
纵然有少残零热，自是无缘顿段凉。
似觉衣襦嫌楚葛，便教床榻卷巴箱。
虬龙雨足当休谢，谁与飞笺叩玉皇。
醉花阴 题吴兰雪《新田十忆图》
刘嗣绾（清代）

花雾盈盈风艳艳。满院宜春面。春也爱春晖，一寸斜阳，红上春衣线。

年来同是离巢燕。借画图看遍。甚日故园归，天上桃花，吹落杯中片。
过高经略横滦别墅故址
史梦兰（清代）

地已归禅寂，犹存别墅名。残僧迷旧事，老树变秋声。

水落山根豁，云开岸脚明。谢公墩自在，一任后人争。
题太真梅边玩月图
胡奎（元代）

浴罢华清整佩环，蛾眉笑比月钩弯。梨园夜半吹羌笛，野鹿偷春过玉关。
兰陵王 临川寓舍闻筝
张翥（元代）

晚风恶。墙外杨花正落。秋千罢、人在琐窗，犹怯春寒下帘幕。多情倦绣作。恰了棠梨半萼。移金雁、应是自调，尽寄深情与弦索。数声白瓴雀。又歇拍多时，娇甚弹错。新声旧谱多忘却。想红香憔悴，锦书缭邈，匆匆前度见略略。甚如在天角。雾阁。闭银＊。柰梦断行云，青鸟难托。三生书记情缘薄。记旧家歌舞，那时行乐。桃枝人面，问酒家，负旧约。
虞美人（叶梦锡园十月海棠盛开）
韩元吉（宋代）

诏书昨夜催春到。绿野花争早。几枝先见海棠开。全胜陇头冲雪、寄江梅。

破寒滴滴娇如醉。不比春饶睡。万红千紫莫嫌迟。看取满城花送、衮衣归。
凤岫春雨
李泌（唐代）

凤山多翠色，阴雨渐侵晨。雷奋翻龙角，波清跃锦鳞。

禾苗皆献瑞，草木亦生春。知是圣泽远，衢歌遍海滨。
游华山云台观
孟郊（唐代）

华岳独灵异，草木恒新鲜。山尽五色石，水无一色泉。

仙酒不醉人，仙芝皆延年。夜闻明星馆，时韵女萝弦。

敬兹不能寐，焚柏吟道篇。
诸人颇有和余百梅诗者各赋一首
刘克庄（宋代）

方扃北户逃生客，忽折南枝寄病翁。
雪里骑驴非俗格，茶边放鹤有家风。
写真影过于形好，凿窍香来与鼻通。
不敢袖归防电取，殷勤返璧锦囊中。
赠内弟程允夫三首 其二
朱熹（宋代）

故家归来云树长，向来辛苦梦家乡。行藏正尔未坚快，又见春风登俊良。
夜归陋室
释文珦（宋代）

萧萧两鬓如凝霜，险阻艰难曾备尝。
少年气节尚奇伟，老来事备成荒唐。
盗贼纷纷安衽席，衰翁秋晚犹絺绤。
明月皎皎星宿稀，夜静入门徒四壁。
四海知音今已矣，仰天息悲风起。
二（一本将后四句作下第吟绝句）
刘得仁（唐代）

何处访岐路，青云但忆归。风尘数年限，门馆一生依。

外族帝王是，中朝亲旧稀。翻令浮议者，不许九霄飞。
题刘同卿九里松熙游园
吴惟信（宋代）

胜槩未教容易见，必须委曲一登跻。到天不觉乘槎远，出洞方知采药迷。

柳舞莺啼春雨过，花香人醉夕阳低。规模尽可垂千古，却恐无诗为品题。
至汉嘉简李悦夫
晁公溯（宋代）

一别相望费岁时，盛山父老至今思。
才高方朔三千牍，名配韦今十二诗。
论荐久闻章奏上，推迁独怪玺书迟。
少留剩看平羌水，更继风流太白词。
颂古
释慧空（宋代）

庞公惭愧全无，马祖慈悲心大。
直饶吸尽西江，东山未向伊道。
同尘异大师作金声兄春日登丹霞对现台
释古电（明代）

无事共跻攀，春台坐不还。风驱江濑涌，苔蚀石纹斑。

出岫云藏寺，临流花绕山。钟声催落日，凭眺更乘閒。
糖多令
刘辰翁（宋代）

寒雁下荒洲。寒声带影流。便寄书、不到红楼。如此月明如此酒，无一事、但悲秋。

万弩落潮头。灵胥还怒不。满湖山、犹是春愁。欲向涌金门外去，烟共草、不堪游。
从礼折花携具见过且赋二诗
赵蕃（宋代）

出门政觉病躯难，已分春风负牡丹。
送花载酒能俱至，愧尔交情殊未阑。
题灵鹫寺
黄初庵（宋代）

屋畔危岑耸佛青，客归僧定掩云扃。
洞猿窣窣循墙过，几上偷翻贝叶经。
大树村刘氏少妇打虎行
沈明臣（明代）

润州城南山簇簇，四月麦黄桑柘绿。
大树村头刘氏居，短墙幽院参差屋。
晓炊未罢日始高，卒地猛虎来咆哮。
老小出门尽惊走，犬亦吠虎声嗥嗥。
虎闻犬声急转步，一口毙之如搏兔。
欲从虎口夺狗还，老妪抱孙逢虎怒。
刘家少妇夺老姑，气猛视虎如匹雏。
手提钢叉刺虎目，虎血溅面红模糊。
昨从大树村前走，少妇涤场犹髽首。
弱体孱然花不如，徐家女子刘松妇。
郊庙歌辞。享太庙乐章。肃和
佚名（唐代）

天子享孝，工歌溥将。躬祼郁鬯，乃焚膋芗。

臭以达阴，声以求阳。奉时烝尝，永代不忘。
徽宗皇帝灵驾发引挽词四首 其四
汪藻（宋代）

七圣迷途后，宫车遂不回。乘云知益远，濡露但增哀。

日卜天宁近，山依冰固开。千岩应更秀，从此是轩台。
糟豚蹄东阳酒送理之
薛汉（元代）

彭生失足落糟丘，醉入肌肤味更优。亦有曲生差可意，伴君倚槛看春流。
梅花集句 其六十
李龏（金朝）

深院无人独倚门，暗香浮动月黄昏。夜寒那得穿花蝶，疑是西湖处士魂。
行香子 原误作南香子 此下原有虞美人重阳饮
佚名（宋代）

一个苍蝇，飞入腥盆。顾甜时、直入中心去，忘了抬身。沾其足，沾其翅，丧其形。我好嗟吁，怎不动心。甜中有苦，福内灾生。既知滋味，便好抽身。你好不惺惺，不伶俐，一个大苍蝇。
用门牌日有好花迎客笑岁刍新酒奉亲欢为韵为老人寿
陈文蔚（宋代）

地僻广乾坤，身閒多月日。耕凿太古民，天然自淳质。

未始泥神仙，阅世自长久。日用饮食馀，帝力我何有。

修竹三径幽，青山四时好。何须万间厦，一廛可娱老。

园柑结新实，篱菊开晚花。旋篘瓮头酒，不负老年华。

田夫与野老，一笑相逢迎。只说桑麻事，安知市朝争。

年年愿今日，有酒可留客。虽是无珍馐，随宜具肴核。

人言鹤发翁，翻作朱颜少。把酒更何辞，一对西风笑。

环堵一亩宫，中有长生计。秋月与春花，今年又明岁。

年高亲可庆，家贫儿包羞。今年胜去年，粗有酒新篘。

岁月绵绵永，福禄日日新。天开九龄数，眼见四世人。

共乐堂上亲，旋约山中友。虽是盘无馔，未至樽无酒。

积善虽人为，康宁荷天宠。但愧儒素风，日乏甘旨奉。

子孙虽未贤，粗肯诗礼亲。愿言各努力，忠孝以立身。

人间无事日，箪瓢亦清欢。但愿从今日，时时报平安。
寄王平江侍郎 其二
释居简（宋代）

浮俗伽梨水上萍，池塘密密蔽澄明。疏开堂印邀麾节，袖出台澄救劓黥。

才办买山钱未了，又营捩鼻木随行。悬知不是缁云福，讵敢忘忧衒独清。
送陆君重
方回（元代）

胥谓真英妙，元来极老成。诗书裁簿领，忠厚胜聪明。

熟料乾坤事，难穷九万程。吾衰今已矣，公等付苍生。
庭中夜赋
陆游（宋代）

流汗沾衣不自支，庭中散发立多时。
乌乌画角凌风起，淡淡银河拂地垂。
浮玉闲游元自乐，浣花小筑亦何疑。
东归万里君知否？要了沧洲一段奇。
甲寅九日建阳尹冯斗山见招以病不赴有诗见怀赋此答之
黄廷用（明代）

今年九日无风雨，何意招寻上翠微。清兴因君仍大发，病魔于我故相违。

尊前谁对黄花醉，帘外空怜白雁飞。遥想登高应作赋，归时凉露恐沾衣。
谢翁养源惠醋
李处权（宋代）

已著莲花酿，仍兼竹叶醅。
橙和致上味，蚋聚见良材。
政想攒眉漉，须烦掩鼻开。
先生元自立，不是乞邻来。
湖州歌九十八首 其五十三
汪元量（宋代）

宝应城南柳数枝，葭墙艾席是民居。
眼前境逆没诗兴，忽有小舟来卖鱼。
和韩子华寄东华市玉版鮓
梅尧臣（宋代）

客从都下来，远遗东华鮓。
荷香开新包，玉脔识旧把。
色絜已可珍，味佳宁独舍。
莫问鱼与龙，予非博物者。
清平乐·独宿博山王氏庵
辛弃疾（宋代）

绕床饥鼠，蝙蝠翻灯舞。屋上松风吹急雨，破纸窗间自语。
平生塞北江南，归来华发苍颜。布被秋宵梦觉，眼前万里江山。
望罗浮山长歌
钱以垲（清代）

我闻罗浮两山称最奇，往往风雨为合离。曾传浮海两成一，铁桥万丈中联之。

奇峰四百三十二，芙蓉朵朵青纷披。遥指飞云尤峻绝，三峰错立相肩随。

麻姑玉女不可辨，石楼双峙徒依稀。更闻稚川留丹灶，土丸遇疾能医治。

野人黄氏实高弟，鸡犬上升河独遗。旧庐传有瘖虎卧，人间游戏谁其知。

石臼犹存千年物，咄咄异鸟呼药师。朱明青霞洞深窅，悬泉千尺空中飞。

山神能遣五色雀，远迎嘉客疑相期。蝴蝶如轮亦异彩，得茧聊当天孙丝。

更吟东坡松风句，梅花万树情依依。美人一去影缥缈，师雄清梦无乃痴。

我披图经豁心意，仙凡迥隔长相思。晴窗遥睇徘徊久，何当奋袂探灵芝。

野人踪迹或许值，愿续古树新题诗。
浦东女
王逢（元代）

浦东巨室多豪奢，浦东编户长咨嗟。
丁男殉俗各出赘，红女不咨亲桑麻。
鹁鸠呼雨楝花紫，大麦饮香胜小米。
一方青布齐裹头，赤脚踏车争卷水。
水低岸高力易歇，及水上田愁漏缺。
谷种看如瓜子金，野鸦不衔田鼠窃。
黄草衣薄风披披，日色照面苍烟姿。
南邻北伴更贫苦，糠纥糜粉随朝齑。
阿{弥女}送茶相向语，巨室新为州府主。
妻拜夫人婢亦荣，绣幰朱轮照乡土。
羊牛下来鸡欲栖，汪汪泪眼数行啼。
女自身长苦非一，归路白杨斑竹西。
寓居传小楼怀以成
孙蕡（明代）

故人何处舣兰舟，谁念西窗客滞留。赖有嫦娥怜寂寞，流光偏照读书楼。
宫词效王建五首
张耒（宋代）

玉墀夜色昼昏昏，催放朝班散侍臣。
随驾上楼同看雪，万重宫殿一时新。
寄远曲用唐人张籍韵
杨冠卿（宋代）

江南淡荡烟波暖，蒲萄渌涨春江满。
日暮汀洲採白苹，芹芽出水兰心短。
美人去矣隔湘江，谁其赠我明月璫。